
Finding code bottlenecks by combining static and dynamic analysis

Kulcsszavak: statikus elemzés; dinamikus elemzés; forráskód sérülékenységek; Erlang
A nap 24 órájában rendelkezésre álló szoftverek sokaságát használjuk, gondoljunk csak online fizetésre, navigációra, infrastruktúra üzemeltetésre. A fejlesztőknek és üzemeltetőknek emiatt a szoftver javításokat és a frissítéseket úgy kell kivitelezni, hogy a rendszer használatban van. Az ilyen műveletek közben előfordulhatnak olyan hibák, amik csak később, futás közben derülnek ki és akár a rendszer összeomlásához is vezethetnek.
Az ún. dinamikus elemzők, avagy monitoring eszközök nagy segítségre lehetnek a probléma korai detektálásában, azonban pontosabb információt arról, hogy a hiba merre található a forráskódban, sajnos nem kapunk tőlük. Míg egy statikus elemző képes feltárni egy forráskód kisebb-nagyobb hibáit, de azt nem tudja behatárolni, hogy egy konkrét használat során a kód mely részével van probléma, mi okozza a rendszer jelenlegi kilengéseit. Amennyiben ezt a kettőt összekötjük, úgy a dinamikus elemző által nyújtott adatokkal a statikus elemző eredményeit finomítani tudjuk.
Négy különböző típusú sérülékenységet elemeztem és módszereket mutattam be ezek hatékony azonosítására Erlang programozási nyelvhez. Módszereimet a RefactorErl statikus elemző eszközbe integráltam. Az általam definiált algoritmusok a statikus elemzési eredményeket dinamikus elemzési eredményekkel pontosítják és rangsorolják, hogy a fejlesztők a leginkább releváns találatra tudjanak fókuszálni és a hibák okát a lehető leghamarabb felderíteni. Felhasználtam Erlanghoz definiált statikus elemzési módszereket (biztonsági- és folyamat-elemzés) és kiegészítettem ezeket további statikus elemzési lépésekkel, valamint új módszereket adtam a dinamikus információk felhasználására.
Az általam definiált módszereket megvizsgáltam mesterséges környezetben saját kódokon, illetve nyílt forráskódú eszközökön is. A MongooseIM eszköz forráskódján megmutattam, hogy a statikus és dinamikus elemzés ötvözésével kialakított módszerem jól azonosítja és rangsorolja a hiba okát okozó problémát atom tábla túlterhelés esetén.

